Ramaphosa: Eskom bly in staatsbesitEskom-kragstasie in Kriel, Mpumalanga. Foto: thegreentimes.co.za Die regering gaan nie Eskom verkoop nie. Só het pres. Cyril Ramaphosa Donderdag tydens ŉ vraag-en-antwoordsessie in die parlement gesê. Ramaphosa het in die parlement groter duidelikheid verskaf oor die moontlike verkoop van Eskom en sy kragstasies toe hy Donderdag in die Nasionale Raad van Provinsies vrae van LP’s mondeling beantwoord het. Die kwessie van die verkoop van staatsbates, soos aanbeveel in ŉ verslag deur die nasionale tesourie en in die ANC en bepleit deur die minister van finansies, Tito Mboweni, is besig om tot ŉ groot ideologiese twis in die ANC en die regerende alliansie te lei. Sosialiste skree blou moord en die EFF staan gereed om te baat by die ontevredenheid. Die EFF het Ramaphosa dus tydens die mondelinge antwoordsessie daarvan beskuldig dat hy die ontwikkelingstaat versaak, terwyl ANC-lede aangedring het op duidelikheid oor wat met die verkoop van kragstasies beoog word. Ramaphosa het gesê die staat is in ŉ finansiële verknorsing, maar sal Eskom nie verkoop nie, want dit is een van die staat se “kroonjuwele“ wat puik gefunksioneer het voor korrupsie en wanbestuur dit lamgelê het. Hy het gesê die regering sal voor die einde van die maand ŉ gedetailleerde beleidsdokument oor Eskom bekend maak. Medupi-kragstasie Foto: Eskom “Ons gaan ook nie nuwe kragstasies verkoop nie, maar wel die kragstasies wat baie oud is en in onbruik verval het.” Wat die verdeling van Eskom in drie dele betref, het Ramaphosa gesê die opwekking en versending van elektrisiteit sal onder beheer van die staat bly, maar die verspreiding daarvan kan deels deur private vennote gedoen word. Hy het ook laat blyk dat die minister van openbare ondernemings, Pravin Gordhan, al meer verantwoordelikheid vir Eskom oorneem, eerder as adjunkpres. David Mabuza. Voorts sal ŉ nuwe Eskom-hoofamptenaar binnekort aangestel word. Dennis Ryder, DA, Gauteng, het Ramaphosa trompop gekonfronteer daarmee dat hy tydens die Zuma-bewind aan die hoof van die Eskom-oorlogskamer was terwyl staatskaping plaasgevind het. “Jy hallusineer. So nou is ek ŉ staatskaper!” het die ooglopend siedendende president geblaf. Hy het gesê dit was moeilik om die omvang van wanbestuur by Eskom te peil, en dat Eskom “te groot is om mislukking toe te laat”. Pres. Cyril Ramaphosa tydens ‘n mediakonferensie. (Foto: Elmond Jiyane/GCIS) Ramaphosa het die standpunt herhaal dat “ons mense” nou moet betaal vir elektrisiteit met dieselfde ywer wat hulle betaal vir selfoongebruik, maar het nogmaals nagelaat om te sê wat sal gebeur as mense nie betaal nie. Op ŉ vraag van Jaco Londt, DA, Wes-Kaap, oor die sluiting van Mossgas einde aanstaande jaar en die gevolglike verlies van 1 500 werkgeleenthede in Mosselbaai, het Ramaphosa gesê die gas raak op en dat die aanleg nie kan bly funksioneer as ŉ nuwe gasbron nie gevind word nie. Hy het gesê die minister van minerale en energie, Gwede Mantashe, werk hard om ŉ oplossing te vind en die regering is baie bewus van die slegte uitwerking wat die sluiting op spesifiek die Suid-Kaapse ekonomie kan hê. Op ŉ vraag van Cathy Labuschagne, DA, Wes-Kaap, het Ramaphosa gesê die regering sal toesien dat alle polisiestasies verkragtingsbehandelingstoerusting kry, maar hom nie tot ŉ datum verbind nie. Hy het hom ook opnuut teen geweld op vroue uitgespreek en gesê geen man besit ŉ vrou nie – vroue besit hulself. Seeiso Mohaphi, ANC, Vrystaat, het gevra oor die invloed van handelsoorloë op Suid-Afrika, waarop Ramaphosa gesê het veral die Suid-Afrikaanse staal- en aluminiumbedryf trek swaar onder Amerikaanse handelstariewe maar dat 36 staal- en 161 aluminiumgebaseerde uitvoere na die VSA nou al van tariewe vrygeskeld is ná onderhandelings met die Amerikaanse regering. Hy het gesê daar moet meer fokus op uitvoere na Afrikalande wees, en het gesê Suid-Afrika het reeds ŉ handelsooreenkoms met Brittanje gesluit in geval van ‘n Brexit sonder ŉ ooreenkoms. Willie Aucamp, DA, Noord-Kaap, het sy kruisvaart om die Noord-Kaap as droogte-rampgebied te verklaar voortgesit en Ramaphosa het gesê die regering is besig om te kyk wat gedoen kan word binne die huidige fiskale en ekonomiese klimaat.